<classify> KAMPUNI ya TBL imeshinda tuzo mbalimbali za kimataifa; na Kiwanda cha Mbeya kimeshika nafasi ya pili kwa ubora barani Afrika, baada ya kushindanishwa na viwanda 21 vilivyopo chini ya kampuni ya kimataifa ya ABInBev.Hafla ya kukabidhi tuzo hizo, ilifanyika nchini Afrika ya Kusini mwishoni mwa wiki na kuhudhuriwa na viongozi waandamizi wa kampuni hiyo na baadhi ya wafanyakazi kutoka sehemu mbalimbali, ambako kampuni inaendeshea biashara zake. Viwanda hivyo vya bia vilivyopo katika mikoa ya Mbeya, Dar es Salaam, Mwanza na Arusha, vimeshinda tuzo za nyanja mbalimbali ikiwemo kuzingatia usalama, uzalishaji wa viwango vya kimataifa na kuzingatia matumizi ya ufanisi ya mfumo wa uzalishaji unaotumiwa na makampuni ya ABInBev, ujulikanao kama Voyage Plant Optimization Conference VPO.Pia bia ya safari kwa viwanda vya Dar es Salaam, Kilimanjaro na Mbeya, imeibuka kidedea kwa ubora. Akizungumzia mafanikio hayo, Meneja Mawasiliano wa TBL, Abigail Mutaboyerwa, alisema kampuni hiyo inajivunia rekodi ya ushindi inayowekwa na viwanda vyake nchini. Pia, alisema ushindi huo ni uthibitisho halisi kuwa watanzania wanaweza kufanya vizuri na kuleta maendeleo kwa kasi, wakiamua kujituma na kufanya kazi kwa bidii.Alisema ushindi huo unatokana na jitihada za pamoja za wafanyakazi wote wa kampuni, ambao wanafanya kazi kwa bidii na weledi mkubwa, kwa kutumia mifumo ya kimataifa ya uendeshaji wa viwanda na kuhakikisha mafanikio haya yanapatikana. Alieleza kuwa kampuni hiyo itaendelea kuunga mkono jitihada za Serikali ya Awamu ya Tano ya Rais John Magufuli za kuleta mapinduzi katika sekta ya viwanda nchini.  <topic>: kitaifa 